ICHI วิ่งฉิว 4% ลุ้นงบฯ Q4/60 พลิกกำไร หลังรายได้ผลิต-จำหน่ายโตกระฉูด
ICHI วิ่งฉิว 4% ลุ้นงบฯ Q4/60 พลิกกำไร หลังรายได้ผลิต-จำหน่ายโตกระฉูด โดยล่าสุด ณ เวลา 15.01 น. อยู่ที่ระดับ 9.95 บาท เพิ่มขึ้น 0.35 บาท หรือ 3.65% สูงสุดที่ระดับ 10.10 บาท ต่ำสุดที่ระดับ 9.50 บาท มูลค่าการซื้อขาย 166.20 ล้านบาท
1 ก.พ. 2561

ผู้สื่อข่าวรายงานว่า ราคาหุ้น บริษัท อิชิตัน กรุ๊ป จำกัด (มหาชน) หรือ ICHI ณ เวลา 15.01 น. อยู่ที่ระดับ 9.95 บาท เพิ่มขึ้น 0.35 บาท หรือ 3.65% สูงสุดที่ระดับ 10.10 บาท ต่ำสุดที่ระดับ 9.50 บาท มูลค่าการซื้อขาย 166.20 ล้านบาท

ด้าน บล.เออีซี ระบุในบทวิเคราะห์ คาดในช่วงไตรมาส 4/60 ICHI จะมีกำไรสุทธิ 62.6 ล้านบาท พลิกจากขาดทุนสุทธิ 55.3 ลบ. ในช่วงไตรมาส 4/59 และส่งผลให้ทั้งปี 2560 มีกำไรสุทธิ 284.6 ล้านบาท หดตัวเหลือเพียง 22.8% เทียบกับช่วงเดียวกันของปีก่อน เนื่องจากมีรายได้จากการผลิตและจำหน่ายเติบโต 43.4% จากช่วงเดียวกันปีก่อน หนุนด้วยแนวโน้มสดใสของยอดขายเครื่องดื่มที่ส่งออกไปยังตลาด CLMV บวกกับกำลังซื้อในประเทศเริ่มกลับมาดีขึ้นหลังผ่านพ้นเหตุการณ์ไว้อาลัย
สำหรับปี 2561 ทางฝ่ายมีมุมมองเชิงบวกมากขึ้นต่อ ICHI หลัง คสช. ใช้ ม.44 ประกาศลอยตัวราคาน้ำตาลทราย ซึ่งมีผลตั้งแต่ 15 ม.ค. ที่ผ่านมา โดยหลังประกาศใช้คาดว่าราคาขายส่งน้ำตาลทรายหน้าโรงงานจะลดลงราว 1-3 บาท/กก. จากปัจจุบันที่ 19-20 บาท/กก. ทั้งนี้ปัจจุบันบริษัทมีต้นทุนน้ำตาลทรายคิดเป็น 2-3% ของต้นทุนการผลิต ดังนั้นมาตรการดังกล่าวจะช่วยให้บริษัทประหยัดต้นทุนปีละ 9-14 ล้านบาท
นอกจากนี้ยังมีปัจจัยบวกจากโมเมนตัมยอดขายเครื่องดื่มที่ส่งออกไปยังตลาด CLMV มีแนวโน้มจะดีกว่าคาด ดังนั้นเราจึงมีการปรับเพิ่มประมาณการเพื่อสะท้อนปัจจัยบวกดังกล่าว โดยภายใต้ประมาณการใหม่คาดปี 2561 คาดว่า ICHI จะมีกำไรสุทธิ 486.0 ล้านบาท เติบโต 70.8% เทียบกับช่วงเดียวกันของปีก่อน